Obnovitev staležev trsk

[pic] | KOMISIJA EVROPSKIH SKUPNOSTI |

Bruselj, 2.4.2008

SEC(2008) 389

DELOVNI DOKUMENT SLUŽB KOMISIJE Spremni dokument Predlog UREDBA SVETA o spremembi Uredbe (ES) št. 423/2004 glede obnovitve staležev trsk in spremembi Uredbe (EGS) št. 2847/93

POVZETEK OCENE UČINKA o predlogu za uvedbo spremenjenih ukrepov za obnovitev staležev trsk

{COM(2008)162}

DELOVNI DOKUMENT SLUŽB KOMISIJE

POVZETEK OCENE UČINKA o predlogu za uvedbo spremenjenih ukrepov za obnovitev staležev trsk

Ocena učinka zadeva predlog za določitev spremenjenega pristopa k obnovitvi staležev trsk. Področje uporabe predloga zajema ribolov trske na štirih območjih, ki jih zajema sedanja uredba za obnovitev staležev trsk, in sicer (1) Severno morje, Skagerrak in vzhodni Rokavski preliv; (2) Kattegat; (3) zahod Škotske; (4) Irsko morje ter tudi novo območje – (5) Keltsko morje.

Po stalnem upadanju biomase drstitvenih staležev trsk v zadnjih letih je Mednarodni svet za raziskovanje morja (ICES) objavil, da staležem grozi izumrtje, ter priporočil uvedbo režima za njihovo obnovitev. Na podlagi tega je bil leta 2004 sprejet načrt za obnovitev staležev trsk kot zaveza Sveta ministrov, da določi celotni dovoljeni ulov in omejitve ribolovnega napora v skladu z vnaprej določenimi pravili kot odgovor na zadnje znanstveno mnenje.

Žal po štirih letih uporabe režim ni zagotovil zmanjšanja smrtnosti zaradi ribolova, ki bi bilo potrebno za obnovitev staležev trsk. Zaradi počasnega napredka pri obnavljanju staležev trsk je treba spremeniti pogoje načrta, da se odpravijo njegove pomanjkljivosti.

V tem poročilu so ocenjene možnosti, ki jih ima Skupnost na voljo za zagotovitev učinkovitih ukrepov za obnovitev staležev trsk. V njem so analizirane naslednje možnosti:

Možnost 1: Možnost nespremenjenega stanja – brez sprememb sedanjega načrta

Sedanji načrt za obnovitev staležev trsk temelji na zahtevi, da se celotni dovoljeni ulov vsako leto določi na ravni, ki bi omogočila 30-odstotno povečanje drstitvene biomase, dokler se ne dosežejo varne biološke meje, ki preprečujejo izčrpavanje staležev. Ta pristop se je izkazal za neizvedljivega.

Možnost 2: Izboljšanje izvajanja

Proučena je bila možnost, da se sedanji zakonodajni predlog ohrani, vendar se izboljša njegovo izvajanje. Zadnje analize pa kažejo, da so prijavljeni iztovori v dovoljenih mejah, prav tako je v dovoljenih mejah tudi opravljeni ribolovni napor. V zadnjem času se je izvajanje izboljšalo in ni pomemben del problema čezmernega ribolova. Izboljšanje izvajanja, čeprav je zelo zaželeno, samo po sebi ne bi bilo dovolj za zagotovitev obnovitve staležev trsk.

Možnost 3: Opustitev ribolova

Popolna opustitev ribolova trske je bila obravnavana kot ena od možnosti upravljanja, s katero bi se obnovili staleži trsk. Takšni skrajni ukrepi bi povzročili precejšnje družbene in gospodarske posledice, ker na istih ribolovnih območjih lovijo tudi druge tržno pomembne vrste (kot so vahnja, mol, morska spaka in škampi). Kljub izčrpnim analizam ni bilo določeno nobeno območje, pri katerem bi bilo mogoče prepovedati ribolov trske za zaščito njenega staleža. Težava pri tem je, da so trske široko razširjene in bi zaprtje določenega območja (če bi se izvedlo brez zmanjšanja napora) verjetno preusmerilo ribolovni napor na druga območja, na katerih bi bilo mogoče ujeti več trsk.

Možnost 4: Uporaba gospodarskih instrumentov

Kot možnost za obnovitev staležev trsk so bili obravnavani gospodarski instrumenti. Ti lahko povečajo uspešnost in stroškovno učinkovitost okoljskega upravljanja, oblikujejo spodbude za vlaganja in ustvarijo finančna sredstva za ohranitev biološke raznovrstnosti. Vendar v skupni ribiški politiki uporaba posebnih političnih gospodarskih spodbud kot primarnih instrumentov za ohranitev ni predvidena.

Možnost 5: Poenostavitev in okrepitev načrta za obnovitev staležev trsk

Ta možnost zajema spremembo veljavnih ukrepov za obnovitev staležev trsk, da se zagotovijo enostavnejša in jasnejša pravila za določanje celotnega dovoljenega ulova ter da se v teh pravilih predvidijo primeri, ko je znanstveno mnenje nepopolno ali ni predloženo. Spremenjeni načrt bi nadomestil obstoječi sistem, ki temelji na dnevih na morju, z metodo za prenos upravljanja ribolovnega napora na države članice v okviru ravni, ki morajo biti določene v zakonodaji Skupnosti. Usmerjen bi bil na zmanjšanje napora za plovila, ki ujamejo večino trsk.

Na podlagi znanstvenega mnenja in rezultata posvetovanj z interesnimi skupinami je cilj povečanja staležev trsk z vsakoletno določitvijo nespremenljivega odstotka mogoče nadomestiti z metodo postopnega zmanjševanja smrtnosti zaradi ribolova, ki bo omogočila obnovitev staležev in tudi višje donose.

Sklep

V poročilu se ugotavlja, da je treba izbrati možnost 5 – izboljšani načrt, v katerem so predlagane spremembe ukrepov za obnovitev staležev trsk na več področjih, ker bi bile ostale možnosti neučinkovite, nepraktične ali bi imele kratkoročno resne negativne posledice za zaposlovanje in prihodke.

To možnost politike prav tako podpirajo interesne skupine, s katerimi so potekala obsežna posvetovanja med oblikovanjem te politike.